**Plán aktivít ZO JDS Liptovská Teplá na rok 2022.**

 **ZO JDS ako občianske združenie, združujúce občanov dôchodkovom veku, bude v priebehu roka organizovať podujatia, ktoré prispejú k psychickému i fyzickému relaxu svojich členov, uspokojovaniu ich záujmov s prihliadnutím na ich vek, schopnosti a potreby. Ako organizačná jednotka JDS na Slovensku sa bude zapájať aj do podujatí vyšších orgánov, ako i presadzovaniu záujmov a potrieb dôchodcov vo vzťahu voči orgánom štátu.**

 **Budeme sa snažiť o rozširovanie členskej základne a oslovovať predovšetkým mladších dôchodcov, lebo len tak bude môcť byť naša organizácia životaschopná a atraktívna.**

 **Rozvíjať budeme i naďalej činnosť krúžkov, v súčasnosti zvlášť speváckeho a priateľov divadla, našej hudobnej skupiny, ale podľa záujmu založíme i ďalšie krúžky. Tieto krúžky budú zároveň reprezentovať našu organizáciu aj navonok medzi občanmi. Pravidelne budú organizované aj návštevy divadiel, ktoré majú u nás už dlhú tradíciu.**

 **V uplynulých dvoch rokoch bola obmedzená aj možnosť brigádnickej pomoci a tak sa táto sústredila viac menej len na údržbárske práce v klubovni a záhrade. Samozrejme, že v tomto budeme pokračovať aj v tomto roku. Čaká nás obnovenie poškodených náterov radiátorov ústredného kúrenia, stien i stoličiek. Nevyhnutnosťou je kosenie trávy v záhrade, a to viac krát do roka. Bolo by potrebné vykonať niektoré úpravy v areáli záhrady, prístrešok na záhrade chceme zveľadiť tak, aby sme tam mohli mať sklad a zároveň ho využívať aj pri našich vonkajších podujatiach. Tiež by bolo potrebné opraviť vchod do objektu, čo budeme konzultovať s vedením obce. Ak očakávame od obce nejaký príspevok na našu činnosť, mali by sme podľa svojich schopností nejaké práce odviesť aj pre obec, najmä menej fyzicky náročné, ako je čistenie a údržba priestranstiev v obci, nátery zábradlí popri potoku a podobne.**

 **V priebehu letných mesiacov budeme organizovať posedenia v záhrade spojené s gulášom alebo opekačkou a to pri harmonike, alebo za účinkovania našich muzikantov, posedenie dôchodcov v mesiaci októbri, príp. predvianočný večierok. V súvislosti s konaním komunálnych aj regionálnych volieb sa určite budú konať predvolebné zhromaždenia, ktorých sa budeme zúčastňovať. Dobre by bolo, keby sa z našich radov niekto z mladších členov uchádzal aj o funkciu poslanca OZ.**

 **V priebehu roka umožníme záujemcom z radov našich členov účasť na rekondičných pobytoch v kúpeľoch a to či už so štátnou účelovou dotáciou, alebo aj bez nej podľa počtu pridelených poukazov.**

 **Plánujeme aj návštevu aquaparku v Poprade, kde za veľmi výhodnú cenu môžu účastníci zažiť skutočný relax.**

 **Už v júni sa viacero našich členov zúčastní pobytového zájazdu k moru, tento rok to bude letovisko Rosolina Mare v Taliansku. Pobyt na 8 nocí s plnou penziu, ubytovaním v dvoj posteľových izbách v apartmánovej vile, dopravou autobusom, možnosťou fakultatívnych výletov a samozrejme s kúpaním v teplom Jadranskom mori na širokej piesočnatej pláži sme vybavili za veľmi výhodnú cenu.**

 **V júli je naplánovaný pre záujemcov dvoj dňový zájazd na dve pútnické miesta na Morave, a to Koclířov a Králíky. Nocľah bude v Litomyšli, v cene zájazdu bude doprava autobusom, kvalitný nocľah v dvojposteľových izbách, večera, raňajky, dva krát obed, vstupné a navyše ešte večera cestou domov.**

 **Plánujeme aj kratšie autobusové zájazdy na jeden deň na niektoré z týchto miest: Kremnica, Oščadnica, Morava, a podobne, ale pokiaľ by bol záujem a neboli by nejaké problémy s cestovaním, tak by sme sa pokúsili aj o dvoj alebo troj dňový zájazd na Moravu, alebo na juhovýchod Slovenska. Musíme však počítať s tým, že určite porastú ceny za dopravu, ubytovanie i stravu. Ďalšou možnosťou by boli aj kratšie zájazdy vlakom zadarmo.**

 **Aj okresná či krajská organizácia JDS bude poriadať viaceré podujatia, na ktorých sa bude môcť zúčastniť nejaký dohodnutý počet aj našich členov. Takými sú napr. Krajská prehliadka speváckych a tanečných súborov v Kysuckom Novom Meste, Športové hry seniorov, výstava Senior Expo – Zlaté ruky v Trenčíne, výstava Kvet Podhradia, tradičný jarmok v Kláštore pod Znievom, stretnutie na hranici 27.augusta, tentoraz v Skalitom, Krajský turistický zraz v Stankovanoch – Ľubochni 13. septembra, turistický výlet na Liptovský Starhrad a iné. Koncom mája alebo v júni je plánovaný okresný guláš so zábavou v Ivachnovej. Boli by sme radi, keby sa OO JDS po dvoch rokoch podarilo usporiadať aj Ružomberskú lýru seniorov.**

 **Plány máme veľké, a chceli by sme dobehnúť aj to, čo sme nemohli pre pandémiu uskutočniť v uplynulých dvoch rokoch. Situácia sa však opäť zdá byť nestabilná, najmä vzhľadom na vojnový konflikt na Ukrajine. Verme, že situácia sa po všetkých stránkach čím skôr upokojí, a že aj naša činnosť v ďalšom období opäť ožije.**

**V Lipt. Teplej, 13. 3. 2022.**